फिलीपींस में हेलिकॉप्टर लापता, अस्पताल के मरीज और नर्स सहित पांच लोग सवार थे
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar कोरोना वायरस, चीन की वुहान लैब से ही निकला है... इस बात पर अमेरिका ने दो दिन में तीसरी बार बयान बदला है।
फिलीपींस में बुधवार को एक हेलिकॉप्टर लापता हो गया। सिविल एविएशन अधिकारियों ने कहा कि हेलिकॉप्टर में एक अस्पताल के मरीज और एक नर्स सहित पांच लोग सवार थे। हेलिकॉप्टर की खोज शुरू कर दी गई है।
आज की अन्य बड़ी खबरें...
अडाणी- हिंडनबर्ग मामला, जांच कमेटी की नियुक्ति पर आदेश गुरुवार को सुना सकता है सुप्रीम कोर्ट 
अडाणी-हिंडनबर्ग मामले में जांच के लिए एक कमेटी की नियुक्ति को लेकर गुरुवार को सुनवाई होनी है। सुप्रीम कोर्ट इसी दिन आदेश सुना सकता है।
विपक्षी एकता पर कांग्रेस अध्यक्ष बोले- हमने कभी नहीं कहा कौन PM बनेगा
कांग्रेस अध्यक्ष मल्लिकार्जुन खड़गे ने बुधवार को चेन्नई में कहा कि सभी समान विचारधारा वाले विपक्षी दलों को विभाजनकारी ताकतों के खिलाफ एक साथ आना चाहिए। हमने कभी नहीं कहा कि कौन नेतृत्व करेगा या कौन PM बनेगा। यह सवाल नहीं है। हम एकजुट होकर लड़ना चाहते हैं, यही हमारी इच्छा है। खड़गे DMK के कार्यक्रम के दौरान संबोधित कर रहे थे। पढ़ें पूरी खबर...
कैबिनेट ने 70 HTT-40 बेसिक ट्रेनर एयरक्राफ्ट की खरीद को मंजूरी दी, डील 6,828 करोड़ रुपए की होगी
पीएम मोदी की अध्यक्षता में सुरक्षा पर कैबिनेट कमेटी ने बुधवार को 70 HTT-40 बेसिक ट्रेनर एयरक्राफ्ट की खरीद को मंजूरी दे दी। रक्षा मंत्री राजनाथ सिंह ने बताया कि ये डील 6,828 करोड़ रुपए की होगी।
राजस्थान कांग्रेस की MLA साफिया जुबेर खुद को राम-कृष्ण का वंशज बताया
राजस्थान विधानसभा में बुधवार को कांग्रेस की मुस्लिम विधायक साफिया जुबेर ने खुद को और मेव समाज को राम-कृष्ण का वंशज बताया। कहा कि- मेव लोग अलवर,भरतपुर, नूंह और थोड़ा मथुरा में बसते हैं, जहां कृष्ण जी का जन्म हुआ था। वहीं अमीन खान ने कहा- भारत को हम सेक्युलर नहीं मानते हैं। साफिया जुबेर और अमीन खान शिक्षा विभाग की अनुदान मांगों पर बहस के दौरान बोल रहे थे। पढ़े पूरी खबर...
मदुरै के स्टोर्स में आग लगी, ग्राहकों और कर्मचारियों को बाहर निकाला
तमिलनाडु के मदुरै के सरवाना स्टोर्स में बुधवार दोपहर आग लग गई। ग्राहकों और कर्मचारियों को स्टोर्स से बाहर निकाल लिया गया है। मौके पर जिला निगम आयुक्त व पुलिस के अधिकारी पहुंचे। फायर ब्रिगेड ने आग पर काबू कर लिया। 
हैदराबाद की दवा कंपनी में आग लगने से कैमिस्ट और मजदूर की मौत, रिएक्टर की सफाई के दौरान हादसा
हैदराबाद के जीदीमेटला इलाके में की दवा कंपनी में बुधवार को एक रिएक्टर की सफाई के दौरान आग लगने से एक कैमिस्ट और एक मजदूर की मौत हो गई। यह घटना तब हुई जब कर्मचारी सफाई करने वाले क्लीनिंग साल्वेंट से रिएक्टर की सफाई कर रहे थे। तभी कुछ ज्वलनशील पदार्थ मिलने से अचानक आग लग गई। एक पुलिस अधिकारी ने प्रारंभिक जांच के आधार पर बताया कि आग लगने से दोनों झुलस गए। दोनों को निजी अस्पताल में भर्ती कराया गया, जहां इलाज के दौरान दोनों की मौत हो गई।
CBI ने टीचर भर्ती घोटाला केस में कोलकाता में छापा मारा, 50 लाख रुपए नकद, 1.5 किलो सोना बरामद
CBI ने पश्चिम बंगाल टीचर भर्ती घोटाला केस में चल रही जांच में कोलकाता में छापा मारा है। CBI ने कहा कि सर्चिंग में 50 लाख रुपए नकद, 1.5 किलोग्राम सोना, लगभग 1500 उम्मीदवारों की सूची और संपत्ति के कागजात बरामद हुए हैं।
नार्थ दिल्ली की ट्रांसपोर्ट कंपनी की बिल्डिंग में आग, इमारत ढही 
नॉर्थ दिल्ली की जयपुर गोल्डन ट्रांसपोर्ट कंपनी की बिल्डिंग में बुधवार को आग लग गई। आग से चार मंजिला इमारत गिर गई है। DCP नॉर्थ दिल्ली सागर सिंह कलसी ने बताया कि हमें करीब 12 बजे आग लगने की सूचना मिली। आग बुझा दी गई है। किसी प्रकार की जनहानि की सूचना नहीं है। जांच के बाद ही आग के कारणों का पता चल पाएगा। पढ़ें पूरी खबर...
BSF ने भारत-बांग्लादेश अंतरराष्ट्रीय सीमा के पास तस्करों से 135 पक्षियों को रेस्क्यू किया, पश्चिम बंगाल के नदिया जिले का मामला
सीमा सुरक्षा बल (BSF) ने बुधवार को पश्चिम बंगाल के नदिया जिले के भारत-बांग्लादेश अंतरराष्ट्रीय सीमा के पास तस्करों से 135 पक्षियों को रेस्क्यू किया। पकड़े गए पक्षी दुर्लभ प्रजातियों के तोते हैं। जब्त पक्षियों को आगे कानूनी कार्रवाई के लिए वन विभाग बथुआदहरी को सौंप दिया गया है।
कोच्चि एयरपोर्ट पर कस्टम विभाग ने 49 लाख रुपए का सोना जब्त किया, कुवैत से ला रहा था पैसेंजर 
कोच्चि (केरल) सीमा शुल्क विभाग की एयर इंटेलिजेंस यूनिट (AIU) ने कोच्चि हवाई अड्डे पर 49 लाख रुपए कीमत का 1065.30 ग्राम सोना जब्त किया है। सीमा शुल्क AIU बैच के अधिकारियों कुवैत से कोच्चि हवाईअड्डे पर उड़ान KU 357 से आ रहे एक यात्री को ग्रीन चैनल पर रोक लिया। यात्री से पूछताछ के दौरान उसके शरीर के अंदर छुपाकर रखे गए 1065.30 ग्राम वजन के मिश्रित रूप में सोने के 4 कैप्सूल बरामद कर जब्त किए गए।
आरोपी की पहचान मलप्पुरम जिले के पेरिंथलमन्ना के मूल निवासी मुहम्मद अब्दुल के रूप में हुई है। इससे पहले 26 फरवरी को सीमा शुल्क विभाग के एआईयू ने कोच्चि हवाईअड्डे से एक व्यक्ति को 53 लाख रुपए मूल्य का 1259 ग्राम सोना जब्त करते हुए गिरफ्तार किया था।आरोपी की पहचान मलप्पुरम जिले के मूल निवासी फैजल के रूप में हुई है।
सेंटर फॉर पॉलिसी रिसर्च थिंक टैंक का फॉरेन फंडिंग लाइसेंस रद्द, इनकम टैक्स जांच के बीच आया केंद्र का आदेश
केंद्र ने देश के बड़े थिंक टैंक सेंटर फॉर पॉलिसी रिसर्च (CPR) के फॉरेन कॉन्ट्रिब्यूशन रेगुलेशन एक्ट (FCRA) लाइसेंस को रद्द कर दिया है। कांग्रेस नेता मणि शंकर अय्यर की बेटी यामिनी इस थिंक टैंक की प्रेसिडेंट और CEO हैं।
इस एक्ट के जरिए ही गैर सरकारी संस्थाओं (NGO) को फॉरेन फंडिंग मिलती है। पिछले साल CPR और ऑक्सफैम NGO पर आईटी के सर्वे के बाद से यह लाइसेंस जांच के दायरे में था। ऑक्सफैम का लाइसेंस जनवरी 2022 में वापस ले लिया गया था, जिसके बाद इस NGO ने गृह मंत्रालय में इसे लेकर रिव्यू पिटीशन दाखिल की थी। सूत्रों के मुताबिक, CPR ने FCRA नियमों का उल्लंघन किया था, जिसके चलते यह लाइसेंस रद्द किया गया है।
RSS पथ संचलन पर मद्रास हाईकोर्ट के फैसले के खिलाफ तमिलनाडु सरकार की सुप्रीम कोर्ट में याचिका, सुनवाई 3 मार्च को
सुप्रीम कोर्ट तमिलनाडु सरकार की उस याचिका पर सुनवाई को तैयार हो गया है। जिसमें उसने मद्रास हाईकोर्ट के RSS को मार्च निकालने की अनुमति देने के फैसले को चुनौती दी थी। CJI चंद्रचूड़ की बेंच 3 मार्च को इस याचिका पर सुनवाई करेगी। RSS का यह पथ संचलन 5 मार्च को निकाला जाना है।
10 फरवरी को मद्रास हाईकोर्ट ने तमिलनाडु पुलिस को निर्देश दिया था कि वह संघ को राज्य में मार्च निकालने की परिमशन दे।
तमिलनाडु में कॉलेज स्टूडेंट का कंट्रोल छूटा, SUV से 3 स्कूली बच्चों की कुचलकर मौत 
चेन्नई में एक कॉलेज स्टूडेंट अपने दोस्तों के साथ येलागिरी पहाड़ी से वापस आ रहा था। ढलान पर उसकी कार कंट्रोल से बाहर हो गई। और वहां से गुजर रहे 3 लड़कों को कुचलते हुए निकल गई। घटना तिरुपथुर जिले में मंगलवार को स्कूल जा रहे तीन लड़कों की एक कार ने कुचलकर हत्या कर दी। कार चालक को गिरफ्तार कर लिया गया है।
रफीक और 13 साल से कम उम्र के भाई-बहन विजय और सूर्या हाईवे के किनारे सर्विस लेन पर साइकिल चला रहे थे, तभी एक एसयूवी ने उन्हें टक्कर मार दी। घटना तिरुपथुर जिले में हुई। स्टूडेंट को अरेस्ट कर लिया गया है। मरने वालों में रफीक, भाई-बहन विजय और सूर्या शामिल हैं। ये तीनों हाईवे के किनारे सर्विस लेन पर साइकिल चला रहे थे। मुख्यमंत्री एम के स्टालिन ने लड़कों के परिवारों को 2-2 लाख रुपए के मुआवजे की घोषणा की है।
बेंगलुरु के पूर्व पुलिस कमिश्नर ने आम आदमी पार्टी छोड़कर भाजपा जॉइन की
कर्नाटक के बेंगलुरु में पूर्व पुलिस कमिश्नर भास्कर राव ने भाजपा जॉइन कर ली है। वे अब तक आम आदमी पार्टी की मेनिफेस्टो कमिटी के चेयरमैन थे। बुधवार को कर्नाटक भाजपा अध्यक्ष नलिन कुमार कटील ने उन्हें पार्टी में शामिल किया।
इस मौके पर भास्कर राव ने कहा कि मुझे लगता है कि मैं भाजपा में अधिक योगदान दे सकता हूं। पार्टी की मौजूदगी पूरे देश में है और पीएम मोदी के विजन ने मुझे प्रभावित किया है। आम आदमी पार्टी में कोई स्पष्टता नहीं बची है और ये बेहद शर्मनाक है कि उनके दो मंत्री जेल में हैं।
कोलकाता में मोबाइल गेमिंग एप ई-नगेट्स से जुड़े 12 ठिकानों पर ED का छापा
प्रवर्तन निदेशालय (ईडी) मंगलवार सुबह कोलकाता में लगभग एक दर्जन परिसरों में छापा मारा है। यह छापेमारी मोबाइल गेमिंग एप्लिकेशन ई-नगेट्स से जुड़े कर्मचारियों के ठिकाने पर की गई है। इससे पहले प्रवर्तन एजेंसी ने मुख्य आरोपी आमिर को गिरफ्तार किया था। ED ने क्रिप्टोकरंसी से जुड़े इस स्कैम में अब तक ED ने 68.42 करोड़ रुपए की राशि जब्त की है।
FBI चीफ क्रिस्टोफर रे ने की पुष्टि- वुहान की लैब से ही निकला कोरोना वायरस
कोरोना वायरस, चीन की वुहान लैब से ही निकला है... इस बात पर अमेरिका ने दो दिन में तीसरी बार बयान बदला है। बुधवार के फेडरल ब्यूरो ऑफ इन्वेस्टिगेशन (FBI) ने एक ट्वीट में इस बात की पुष्टि की है कि कोविड-19 वुहान लैब में ही बनाया गया था।
काकीनाडा में शादी से इनकार करने पर प्रेमी ने की लड़की की हत्या
आंध्र प्रदेश के काकीनाडा की रहने वाली लीला पवित्रा नीलमणि की उसके प्रेमी दिनकर बनाला ने चाकू मारकर हत्या कर दी। लीला बेंगलुरू में रहती थी, दूसरी जाति का होने के कारण लीला के घरवाले दिनकर से उसकी शादी के लिए तैयार नहीं थे। शादी करने से इनकार करने के बाद दिनकर ने 15 बार चाकू मार दिए। बेंगलुरु पुलिस के मुताबिक आरोपी ने लीला के ऑफिस के सामने ही उसके चाकू मारे। आरोपी दिनकर को अरेस्ट कर लिया गया है।
अफगानिस्तान के फैजाबाद में भूकंप के झटके, रिक्टर स्केल पर 4.0 की तीव्रता
अफगानिस्तान में मंगलवार देर रात भूकंप के झटके महसूस किए गए। रिक्टर स्केल पर इसकी तीव्रता 4.0 मापी गई। नेशनल सेंटर फॉर सीस्मोलॉजी के मुताबिक, भूकंप का केंद्र 82 किमी. दूर फैजाबाद में था। जमीन से इसकी गहराई 10 किमी. नीचे थी। फिलहाल, किसी तरह के नुकसान की कोई खबर नहीं है।
भारतीय मूल की जज शमा यूएस डिस्ट्रिक्ट कोर्ट के एसोसिएट जस्टिस नामित
भारतीय मूल की न्यायाधीश शमा हाकिम मेसीवाला को अमेरिका के कैलिफोर्निया प्रांत की डिस्ट्रिक्ट कोर्ट में सर्वसम्मति से एसोसिएट जज नामित किया गया है। कैलिफोर्निया की न्यायिक परिषद ने यह जानकारी दी है। न्यायिक परिषद ने कहा है कि सैक्रामेंटो शहर में अपील के तीसरे जिला न्यायालय के सहयोगी न्यायाधीश के रूप में मेसीवाला की नियुक्ति की पुष्टि 14 फरवरी को कैलिफोर्निया सुप्रीम कोर्ट के चीफ जस्टिस पेट्रीसिया ग्युरेरो ने की थी।
मेसीवाला ने 2017 से सैक्रामेंटो काउंटी सुपीरियर कोर्ट जज के रूप में काम किया है और 2017 में वहां कमिश्नर थीं। मेसीवाला 2013 से कैलिफोर्निया विश्वविद्यालय, डेविस स्कूल ऑफ लॉ में सहायक प्रोफेसर हैं और 2004 से 2017 तक थर्ड डिस्ट्रिक्ट कोर्ट ऑफ अपील में न्यायिक वकील थीं।
गाजियाबाद में घर के बाहर गैस पाइप लाइन में लगी आग, 15 फीट ऊंची उठीं आग की लपटें
गाजियाबाद के आरकेपुरम में मंगलवार रात एक घर के गेट पर गैस पाइप लाइन में भीषण आग लग गई। ये पाइप लाइन इंद्रप्रस्थ गैस लिमिटेड (IGL) की है, जिसका कनेक्शन घर के गेट पर दिया हुआ था। तेज प्रेशर के साथ आग की लपटें करीब 15 फीट ऊंची उठती दिखाई दे रही हैं। मोहल्ले में अफरा-तफरी का माहौल है।
लोगों ने अपनी-अपनी पाइप लाइन की सप्लाई बंद कर दी है। बताया जा रहा है कि शिकायत मिलने के बाद IGL ने गैस सप्लाई रोक दी है। इधर, NDRF की एक टीम बचाव-राहत कार्य के लिए मौके पर रवाना हो गई है। फिलहाल किसी के हताहत होने की सूचना नहीं है।
केरल के पटाखा फैक्ट्री में आग, कोई हताहत नहीं
केरल के एर्नाकुलम में मंगलवार रात एक पटाखा फैक्ट्री में आग लग गई। मौके पर दमकल की कई गाड़ियां मौजूद हैं। अभी तक किसी के हताहत होने की जानकारी नहीं है।
TMC का ट्विटर अकाउंट 13 घंटे के बाद बहाल
तृणमूल कांग्रेस (TMC) का ऑफिशियल ट्विटर अकाउंट करीब 13 घंटे के बाद मंगलवार शाम बहाल कर लिया गया है। पार्टी सूत्रों के मुताबिक, सोमवार देर रात ट्विटर हैंडल हैक हो गया था। हैकर्स ने पार्टी के वैरिफाइड अकाउंट का नाम बदलकर 'युग लैब्स' कर दिया था। पार्टी के अधिकारी ने मामले में कोलकाता पुलिस के साइबर सेल में शिकायत दर्ज कराई है।
नगालैंड में 4 पोलिंग बूथ पर दोबारा वोटिंग हुई
इलेक्शन कमीशन ने नगालैंड के 4 जिलों के 4 पोलिंग बूथों पर 1 मार्च को दोबारा मतदान हुआ। इसमें जुन्हेबोटो, वोखा, मोन और नॉकलक पोलिंग बूथ शामिल हैं।जनरल अबजर्वर की रिपोर्ट के आधार पर आयोग ने सोमवार को राज्य में हुई वोटिंग को अमान्य घोषित कर था। बता दें कि राज्य की 60 विधानसभा सीटों पर 27 फरवरी को वोटिंग हुई थी, नतीजे 2 मार्च को आएंगे।